[pic] | EUROOPAN YHTEISÖJEN KOMISSIO |

Bryssel 20.7.2006

SEK(2006) 987 lopullinen

Luonnos

ETA:N SEKAKOMITEAN PÄÄTÖS

ETA-sopimuksen liitteen XIII (Liikenne) muuttamisesta

- Luonnos yhteisön yhteiseksi kannaksi -(komission esittämä)

PERUSTELUT

1. Tarvittavan oikeusvarmuuden ja yhdenmukaisuuden varmistamiseksi ETA:n sekakomitean on otettava kaikki asiaankuuluva yhteisön lainsäädäntö osaksi ETA-sopimusta mahdollisimman pian sen antamisen jälkeen.

2. ETA:n sekakomitean olisi tästä syystä hyväksyttävä liitteenä oleva päätösluonnos ETA-sopimuksen liitteen XIII muuttamisesta lisäämällä liikennettä käsittelevässä liitteessä XIII olevan 26a kohdan (neuvoston asetus (ETY) N:o 881/92, annettu 26 päivänä maaliskuuta 1992, yhteisössä jäsenvaltion alueelle tai sen alueelta taikka yhden tai useamman jäsenvaltion alueen kautta tapahtuvan maanteiden tavaraliikenteen markkinoille pääsystä, sellaisena kuin se on oikaistuna EYVL:ssä L 213, 29.7.1992, s. 36) b alakohtaan uusi kohta:

3. Päätösluonnokseen sisältyy mukautuksia, jotka koskevat ETA:n EFTA-valtioiden ja EY:n jäsenvaltioiden erityistilannetta tavarankuljetuksissa Sveitsiin ja Sveitsistä pois. Ehdotetuissa mukautuksissa otetaan huomioon seuraavat seikat:

i) ETA-sopimuksen sopimuspuolet pyrkivät varmistamaan, että EFTA-valtioihin sijoittautuneet kuljetusliikkeet voivat vapaasti harjoittaa maanteiden tavaraliikennettä EY:n jäsenvaltioista Sveitsiin ja päinvastaiseen suuntaan;

ii) ETA-sopimuksen sopimuspuolet pyrkivät myös varmistamaan, että EY:n jäsenvaltioihin sijoittautuneet kuljetusliikkeet voivat vapaasti harjoittaa maanteiden tavaraliikennettä EFTA:n jäsenvaltioista Sveitsiin ja päinvastaiseen suuntaan.

Tätä varten ehdotetaan, että Sveitsiin sijoittautuneille kuljetusliikkeille myönnetään vastavuoroisuutta edellyttäen oikeus harjoittaa maanteiden tavaraliikennettä EY:n jäsenvaltioista EFTA-valtioihin ja päinvastaiseen suuntaan.

4. Euroopan talousalueesta tehdyn sopimuksen soveltamista koskevista yksityiskohtaisista säännöistä annetun neuvoston asetuksen (EY) N:o 2894/94 1 artiklan 3 kohdan a alakohdan mukaan neuvosto vahvistaa yhteisön kannan päätöksiin, joiden tavoitteena on yhteisön lainsäädäntöön kuuluvan säännöksen laajentaminen merkittävin muutoksin.

5. ETA:n sekakomitean päätösluonnos esitetään neuvostolle, jonka hyväksyttyä sen komissio esittää yhteisön kannan ETA:n sekakomiteassa mahdollisimman pian.

Luonnos

ETA:N SEKAKOMITEAN PÄÄTÖS

ETA-sopimuksen liitteen XIII (Liikenne) muuttamisesta

ETA:N SEKAKOMITEA, joka

ottaa huomioon Euroopan talousalueesta tehdyn sopimuksen, sellaisena kuin se on muutettuna Euroopan talousalueesta tehdyn sopimuksen tarkistamisesta tehdyllä pöytäkirjalla, jäljempänä ’sopimus’, ja erityisesti sen 98 artiklan,

sekä katsoo seuraavaa:

1. Sopimuksen liite XIII muutettiin … tehdyllä ETA:n sekakomitean päätöksellä N:o .../....[1].

2. Sopimukseen sisällytetään neuvoston asetus (ETY) N:o 881/92, annettu 26 päivänä maaliskuuta 1992, yhteisössä jäsenvaltion alueelle tai sen alueelta taikka yhden tai useamman jäsenvaltion alueen kautta tapahtuvan maanteiden tavaraliikenteen markkinoille pääsystä [2] , sellaisena kuin se on oikaistuna EYVL:ssä L 213, 29.7.1992, s. 36.

3. Sopimuspuolet pyrkivät varmistamaan, että EFTA-valtioihin sijoittautuneet kuljetusliikkeet voivat vapaasti harjoittaa tavaroiden maantiekuljetuksia EY:n jäsenvaltioista Sveitsiin ja päinvastaiseen suuntaan.

4. Sopimuspuolet pyrkivät myös varmistamaan, että EY:n jäsenvaltioihin sijoittautuneet kuljetusliikkeet voivat vapaasti harjoittaa tavaroiden maantiekuljetuksia EFTA-valtioista Sveitsiin ja päinvastaiseen suuntaan.

5. Tätä varten ETA:n sekakomitean olisi myönnettävä Sveitsiin sijoittautuneille kuljetusliikkeille vastavuoroisuutta edellyttäen oikeus harjoittaa maanteiden tavaraliikennettä EY:n jäsenvaltioista EFTA-valtioihin ja päinvastaiseen suuntaan.

6. Sopimuksen liite XIII olisi sen vuoksi muutettava vastaavasti,

ON PÄÄTTÄNYT SEURAAVAA:

1 artikla

Lisätään sopimuksen liitteessä XIII olevan 26a kohdan b alakohtaan (neuvoston asetus (ETY) N:o 881/92) kohdat seuraavasti:

”Yhteisö ja EFTA-valtiot myöntävät Sveitsiin sijoittautuneille kuljetusliikkeille vastavuoroisuutta edellyttäen oikeuden harjoittaa maanteiden tavaraliikennettä EY:n jäsenvaltioista EFTA-valtioihin ja päinvastaiseen suuntaan. Tämä edellyttää, että yhtäältä Sveitsi ja yhteisö myöntävät EFTA-valtioihin sijoittautuneille kuljetusliikkeille oikeuden harjoittaa maanteiden tavaraliikennettä EY:n jäsenvaltioista Sveitsiin ja päinvastaiseen suuntaan ja toisaalta Sveitsi ja EFTA-valtiot myöntävät EY:n jäsenvaltioille sijoittautuneille kuljetusliikkeille oikeuden harjoittaa maanteiden tavaraliikennettä EFTA-valtioista Sveitsiin ja päinvastaiseen suuntaan.

Edellisessä kohdassa kuvattu järjestely korvaa voimassa olevien yhtäältä yhteisöä ja toisaalta EFTA-valtioita sitovien kahden- tai monenvälisten sopimusten määräykset tämän päätöksen soveltamisalaan kuuluvan asian osalta.”

2 artikla

Tämä päätös tulee voimaan [...] päivänä [...]kuuta [...], jos kaikki sopimuksen 103 artiklan 1 kohdan mukaiset ilmoitukset on tehty ETA:n sekakomitealle* tai yhtäältä yhteisön ja Sveitsin välistä sopimusta, jolla myönnetään EFTA-valtioihin sijoittautuneille kuljetusliikkeille oikeus harjoittaa maanteiden tavaraliikennettä EY:n jäsenvaltioista Sveitsiin ja päinvastaiseen suuntaan, ja toisaalta EFTA-valtioiden ja Sveitsin välistä sopimusta, jolla myönnetään EY:n jäsenvaltioihin sijoittautuneille kuljetusliikkeille oikeus harjoittaa maanteiden tavaraliikennettä EFTA-valtioista Sveitsiin ja päinvastaiseen suuntaan, koskevan viimeisen ilmoituksen päivänä, sen mukaan, kumpi edellä mainituista päivistä on myöhäisempi.

3 artikla

ETA-sekakomitean puheenjohtaja ilmoittaa Sveitsille tämän päätöksen tekemisestä ja viimeisestä ETA-sekakomitealle mahdollisesti tehdystä sopimuksen 103 artiklan 1 kohdan mukaisesta ilmoituksesta.

4 artikla

Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

Tehty Brysselissä

ETA:n sekakomitean puolesta

Puheenjohtaja

ETA:n sekakomitean sihteerit […]

[1] EUVL L

[2] EYVL L 95, 9.4.1992, s. 1.

* [Valtiosäännön asettamista vaatimuksista ei ole ilmoitettu.] [Valtiosäännön asettamat vaatimukset on ilmoitettu.]